Virallinen lehti nro C 198 , 08/07/1996 s. 0205



B4-0764, 0776, 0777, 0782, 0784, 0785, 0800, 0806, 0817, 0819, 0825 ja 0831/96 Päätöslauselma Itä-Timorin tilanteesta ja ihmisoikeuksien loukkauksista Indonesiassa Euroopan parlamentti, joka - ottaa huomioon aikaisemmat päätöslauselmansa Itä-Timorin tilanteesta ja ihmisoikeuksien loukkauksista Indonesiassa, A. ottaa huomioon, että Indonesia on laittomasti miehittänyt Itä-Timorin, B. ottaa huomioon, että Indonesian armeijan sortotoimet Itä-Timorin väestöä kohtaan jatkuvat ja että niitä on kiihdytetty viime päivinä erityisesti nuoria vastaan, C. on syvästi huolissaan Baukaun tapahtumista 9. - 11. kesäkuuta 1996, jotka seurasivat katolisen pyhäinkuvan häpäisemistä ja sitä seuranneita Indonesian salaisen palvelun sortotoimia, jotka kohdistuivat häpäisyä vastaa protestoineita satoja nuoria vastaan; tapahtumien yhteydessä ainakin kaksi nuorista mielenosoittajista surmattiin, suurta joukkoa haavoitettiin ja useita kymmeniä pidätettiin, D. ottaa huomioon, että Indonesian hallitus kieltäytyy kuuntelemasta kansainvälisen yhteisön vaatimuksia ihmisoikeuksien kunnioittamisesta Indonesiassa ja Itä-Timorin asukkaiden itsemääräämisoikeudesta, E. ottaa huomioon viimeaikaisen kehityksen sen jälkeen, kun Portugalin pääministeri lähestyi Indonesian presidenttiä Euroopan ja Aasian huippukokouksessa Bangkokissa, F. ottaa huomioon YK:n pääsihteerin järjestämän Indonesian ja Portugalin ulkoministerien tapaamisen, G. ottaa huomioon, että 25-vuotias itätimorilainen Imanuel Suares haavoittui kuolettavasti poliisien luodeista Jakartassa 7. kesäkuuta 1996, H. ottaa huomioon, että Indonesian ja Itä-Timorin vankiloissa on edelleen satoja poliittisia vankeja, I. ottaa huomioon, että jännitys Indonesiassa on lisääntynyt, mistä ovat osoituksena Irian Jayan (Länsi-Papuan) tapahtumat, joissa nuoret ottivat yhteen sotilaiden kanssa sekä poliisien brutaali tunkeutuminen Ujung Pandangin yliopiston alueelle tarkoituksena estää mielenosoituksen järjestäminen (aiheena bussilippujen 150 % hinnankorotus), minkä seurauksena kuusi nuorta sai surmansa, J. ottaa huomioon, että Indonesian viranomaisia syyttivät entistä kansanedustajaa Sri-Bintang Pamungkasia Saksassa järjestettyjen mielenosoitusten järjestämisestä, K. ottaa huomioon, että tämä syytös korvattiin toisella syytöksellä, jonka mukaan Sri-Bintang Pamungkas oli syyllistynyt kunnianloukkaukseen Indonesian presidenttiä vastaan luennoidessaan Berliinin Teknisessä korkeakoulussa 9. huhtikuuta 1995, minkä johdosta hänelle langetettiin 34 kuukauden vankeustuomio 8. toukokuuta 1996, 1. Tuomitsee jälleen kerran Indonesian viranomaisten sortotoimet Itä-Timorin kansaa vastaan ja ilmaisee solidaarisuutensa uhreille ja näiden perheille; 2. Valittaa uskonnonvapautta vastaan harjoitettua provokaatiota; 3. Vahvistaa solidaarisuutensa Itä-Timorin kansaa kohtaan sen taistelussa itsemääräämisoikeuden puolesta, ja vahvistaa jälleen tuomionsa, joka kohdistuu Itä-Timorin laitonta miehitystä vastaan; 4. Vaatii kaikkien poliittisten vankien välitöntä vapauttamista, Ganana Gusmao mukaan lukien; 5. Vahvistaa jälleen tukevansa YK:n aloittamia neuvotteluja, joilla ongelmat pyritään ratkaisemaan ihmisoikeuksien kunnioittamisen ja itsemääräämisoikeuden pohjalta; 6. Vaatii Indonesian hallitusta vastaamaan Portugalin hallituksen aloitteeseen; 7. Uudistaa kaikille Euroopan unionin jäsenvaltioille kohdistamansa vaatimuksen kaiken sotilasavun ja aseidenmyynnin lopettamiseksi Indonesialle; 8. Palauttaa mieliin 21. marraskuuta 1991 antamaansa päätöslauselmaan ((EYVL C 326, 16.12.1991, s. 182)), joka koski Itä-Timorin joukkomurhaa, sisältyvän päätöksen ja vaatii Indonesian viranomaisia olemaan estämättä tätä vierailua; 9. Vaatii Indonesia viranomaisia luopumaan syytteestä Sri-Bintang Pamunkasia vastaa, peruuttamaan tuomion ja rehabilitoimaan hänet; 10. Vaatii Indonesian hallitusta takaamaan vapaat ja puolueettomat oikeudenkäynnit tästä eteenpäin; 11. Kehottaa Indonesian viranomaisia lopettamaan rauhanomaisten arvostelijoiden ja aktivistien oikeuksien loukkaamisen ja takaamaan kaikille ihmisille, riippumattomat lehtimiehet mukaan lukien, oikeuden ilmaisuvapauteen ja yhdistymisvapauteen kansainvälisten ihmisoikeusjulistusten ja Indonesian perustuslain mukaisesti; 12. Kehottaa komissiota raportoimaan Itä-Timorin tilanteesta ja ihmisoikeuksien loukkauksista Indonesiassa ja ryhtymään kaikkiin tarpeellisiin toimiin raportin laatimiseksi; 13. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille, Indonesian hallitukselle, YK:n pääsihteerille sekä YK:n ihmisoikeuskomissaarille.